钦定古今图书集成/明伦汇编/氏族典/第238卷 > 张行成
## 钦定古今图书集成/明伦汇编/氏族典/第238卷 > 张行成

按《唐书张行成传》：“行成，字德立，定州义丰人。少师事
刘炫，炫谓门人曰：‘行成体局方正，廊庙材也’。”隋大业
末，察孝廉，为谒者台散从员外郎，后为王世充度支
尚书。世充平，以隋资补谷熟尉。家贫，代计吏集京师，
擢制举乙科，改陈仓尉，调富平主簿，有能名，召补殿
中侍御史，紏劾严正，太宗以为能。尝侍宴，帝语山东
及关中人意有同异，行成曰：“天子四海为家，不容以
东西为限。”帝称善。自是有大政事令与议焉。累迁给
事中。帝尝谓群臣：“朕为人主，兼行将相事。”行成曰：“奚
用损万乘之尊，与臣下争功？”帝嘉纳之。转刑部侍郎、
太子少詹事。太子驻定州监国，谓曰：“吾乃送公衣锦
还乡邪？”令有司祠其先墓。帝幸灵州，诏皇太子从，行
成谏曰：“皇太子宜留监国。”帝以为忠。迁侍中。高宗即
位，封北平县公，监修国史。俄拜尚书左仆射、太子少
傅。永徽四年，自三月不雨至五月，行成惧，以老乞身。
帝曰：“公，朕之旧，奈何舍朕去邪！”泫然流涕。行成不得
已，复视事。未几，卒于尚书省舍，年六十七，谥曰定。